Geloftedag

Geloftedag of Dingaansdag was 'n openbare vakansiedag in Suid-Afrika wat jaarliks op 16 Desember gedenk is.

Geloftedag 
Op 16 Desember 1838 is 470 Voortrekkers deur ten minste 10 000 Zoeloes, georganiseer in verskeie 'impi's', by Bloedrivier aangeval. In die daaropvolgende oorwinning is net een Voortrekker lig beseer – hul leier, Andries Pretorius. Op die voorafgaande paar dae het die Voortrekkers daagliks 'n gelofte afgelê dat indien God hulle sou help, sou hulle en hulle nageslag daardie dag soos 'n Sabbatdag herdenk, en die eer van die oorwinning sal aan God gegee word. Die slag staan bekend as die Slag van Bloedrivier, en die dag as (oorspronklik) 'Dingaansdag' (genoem na die koning van die Zoeloes).

'n Sonstraal val elke jaar op 16 Desember op die granietsenotaaf in die Voortrekkermonument in Pretoria. In 2019 het 'n rekordgetal Afrikaners geloftedagvieringe by die Voortrekkermonument in Pretoria bygewoon.

Oorgang na Versoeningsdag 

In 1994 het die eerste ANC-regering die dag met Versoeningsdag vervang om versoening oor kultuur- en kleurgrense te bevorder. Party Afrikaners vier egter steeds Geloftedag in die gees van die Gelofte. Daarteenoor onthou swartmense die dag eerder as die dag waarop uMkhonto we Sizwe sy eerste aanvalle in 1961 uitgevoer het.

Sien ook 
 Die Gelofte
Lys van ander Geloftes in hedendaagse Suid-Afrika
 Slag van Bloedrivier
 Lys van openbare vakansiedae in Suid-Afrika

Bibliografie 
 Swart, Marius J.: Geloftedag. Kaapstad: H.A.U.M., s.j.
 van Jaarsveld, F.A.: Prof. Van Jaarsveld stel standpunt oor 16 Des.  Die Burger, 3 Julie 1979.

Eksterne Skakels 

 Amptelike webwerf van die Bloedrivier Gelofteherdenkingskomitee, Bloedrivier Geloftekomitee.

Verwysings 

Geskiedenis van Suid-Afrika